Алена Сцяпанаўна Леўчанка

**Алена Сцяпанаўна Леўчанка** (нар. 30 красавіка 1983, Гомель) — беларуская баскетбалістка, выступала на пазіцыі цэнтравой.

## Біяграфія 
Нарадзілася 30 красавіка 1983 года ў Гомелі. Баскетболам пачала займацца ў гомельскай СДЮШАР-9. Першы трэнер — Віктар Арлоў. Пасля вучылася ў Рэспубліканскім вучылішчы алімпійскага рэзерву ў Мінску. На чэмпіянаце Еўропы сярод кадэтак 1999 года, на якім яна была прызнана найлепшай цэнтравой, Алену заўважыла скаўт Аукша Харыс і запрасіла на вучобу ў Амерыку. У 2000 годзе Алена паехала вучыцца ў баскетбольны каледж у ЗША. Пасля каледжа скончыла ўніверсітэт Заходняй Вірджыніі па спецыяльнасці міжнародныя адносіны. Стала першай беларускай у гісторыі, якая згуляла ў жаночай NBA. Выступала за клуб «Шарлот». Пасля 6 гадоў, праведзеных у Амерыцы, вярнулася на радзіму. У 2010 годзе ў складзе Атланты Дрым згуляла ў фінале WNBA.

Затым гуляла ў чэмпіянатах Кітая, Турцыі і іншых краін. Пасля амаль 2-гадовага перапынку ў спартыўнай кар’еры ў студзені 2021 года падпісала кантракт з грэчаскім «Панатынаікасам», у складзе якога стала чэмпіёнкай краіны.

Выступала за зборную Беларусі па баскетболе з 2001 года. Удзельніца Алімпійскіх гульняў у Пекіне і Рыа-дэ-Жанэйра, чэмпіянатаў свету 2010 і 2014, а таксама чэмпіянатаў Еўропы 2007, 2009, 2011, 2013 і 2015.

Пасля завяршэння спартыўнай кар’еры пераехала ў ЗША.

## Грамадска-палітычная дзейнасць 
18 жніўня падпісала адкрыты ліст прадстаўнікоў спартыўнай галіны Рэспублікі Беларусь з патрабаваннем прызнаць несапраўднымі выбары прэзідэнта Рэспублікі Беларусь, якія прайшлі 9 жніўня 2020 года.

Была сярод атлетаў, што заявілі аб стварэнні Свабоднага аб’яднання спартсменаў Беларусі ў верасні 2020 года, удзельнічала ў пратэстах, якія адбываліся пасля прэзідэнцкіх выбараў. Актыўна выказвалася супраць гвалту ў краіне і за правядзення паўторных выбараў, падпісала адкрыты ліст да ўлады і сілавікам і пастаянна хадзіла на нядзельныя маршы. 30 верасня 2020 года Ленінскі суд г. Мінска асудзіў Алену Леўчанка на 15 сутак адміністрацыйнага арышту за «актыўны ўдзел у несанкцыянаваным вулічным шэсці» 23 жніўня, на якім «публічна выказвала патрабаванні правядзення сумленных выбараў» і «ўдзел у несанкцыянаваным вулічным шэсці без адпаведнага дазволу Мінгарвыканкама ў мэтах публічнага выказвання свайго патрабавання правядзення сумленных выбараў у Рэспубліцы Беларусь» (27 верасня).

## Спартыўныя дасягненні 
* Чацвёртае месца Сусветных юнацкіх гульняў (Масква): 1998
* Найлепшая цэнтравая чэмпіяната Еўропы сярод кадэтак: 1999
* Чэмпіёнка Балтыйскай лігі (прызнана самай карыснай баскетбалісткай лігі): 2000
* Увайшла ў дзясятку лепшых гульцоў каледжаў ЗША па версіі KODAK: 2002
* Увайшла ў дзясятку лепшых гульцоў каледжаў ЗША па версіі KODAK: 2003
* Чэмпіёнка Літвы: 2007
* Чэмпіёнка Расіі: 2009, 2012
* Уладальніца Кубка Расіі: 2009, 2012
* Бронзавы прызёр Еўралігі: 2008, 2009, 2012
* Сярэбраны прызёр Кубка Расіі: 2008
* Бронзавы прызёр чэмпіяната Расіі: 2008
* Бронзавы прызёр чэмпіяната Еўропы: 2007
* Фіналістка WNBA: 2010
* Чэмпіёнка Польшчы (прызнана MVP фінала): 2011
* Удзельніца матча ўсіх зорак Еўралігіі: 2011
* Найлепшая цэнтравая чэмпіяната свету: 2010
* Чэмпіёнка Грэцыі: 2021

## Спасылкі 
* Афіцыйны сайт Алены Леўчанка 

Катэгорыя:Баскетбалісткі Беларусі
Катэгорыя:Майстры спорту Беларусі міжнароднага класа
Катэгорыя:Ігракі жаночай зборнай Беларусі па баскетболе
Катэгорыя:Баскетбалісты на летніх Алімпійскіх гульнях 2008 года
Катэгорыя:Баскетбалісты на летніх Алімпійскіх гульнях 2016 года
Катэгорыя:Ігракі «Гарызонта» Мінск
Катэгорыя:Ігракі ЖБК «Гожаў»
Катэгорыя:Ігракі ЖБК «Вісла» Кракаў
Катэгорыя:Ігракі ЖБК «Галатасарай» Стамбул
Катэгорыя:Ігракі УГМК Екацярынбург
Катэгорыя:Ігракі «Атланта Дрым»
Катэгорыя:Ігракі «Шарлат Сцінг»
Катэгорыя:Ігракі «Вашынгтон Місцікс»
Катэгорыя:Ігракі ВІЧЫ Аістэс
Катэгорыя:Ігракі ЖБК «Панатынаікос» Афіны
Катэгорыя:Члены Свабоднага аб’яднання спартсменаў Беларусі
Катэгорыя:Ігракі ЖБК «Якін Дагу» Стамбул